በሜይ ዴይ የፍፃሜ ተፋላሚዎች ተለይተዋል﻿
በአገራችን ለአርባ አራተኛ በዓለም ደግሞ ለመቶ ሰላሳኛ ጊዜ የሚከበረውን የሰራተኞች ቀን (ሜይ ዴይን) አስመልክቶ በሰራተኛው መካከል በተለያዩ ስፖርቶች የሚካሄደው የጥሎ ማለፍ ውድድር ወደ ወሳኝ ምዕራፍ ተሸጋግሯል። ለአንድ ወር ያህል ሲካሄድ የቆየው የጥሎ ማለፍ ውድድር አዲስ አበባን ወክለው ለፍፃሜ የደረሱ ቡድኖችን ለይቷል። አዲስ አበባን ወክለው በተለያዩ የስፖርት አይነቶች ለፍፃሜ የደረሱ ቡድኖች የፍፃሜ ጨዋታቸውን የሰራተኞች ቀን በሚከበርበት እለት የፊታችን ሚያዝያ 23 ጅማ ላይ ከጅማና አካባቢዋ የጥሎ ማለፍ አሸናፊ ማህበራት ጋር እንደሚያደርጉ የኢሰማኮ የስፖርት ክፍል ኃላፊ አቶ ዮሴፍ ካሳ ለአዲስ ዘመን ተናግረዋል። አዲስ አበባን በሜይ ዴይ የፍፃሜ ጨዋታዎች ለመወከል በሳምንቱ መጨረሻ በርካታ ወሳኝ ጨዋታዎች በተለያዩ ማሕበራት መካከል ተካሂደዋል። በሰራተኛው ስፖርት ትልቅ ትኩረት በሚሰጠውና ጠንካራ ፉክክር በሚደረግበት እግር ኳስ በጎፋ ሜዳ የተገናኙት የኢትዮጵያ ፖስታ አገልግሎት ድርጅትና ሙገር ሲሚንቶ ነበሩ። የሁለቱ ቡድኖች ጨዋታ በመደበኛው ሰዓት ባለመጠናቀቁ ወደ መለያ ምት አምርተው ፖስታ ሦስት ለሁለት በሆነ ውጤት በመርታት የፍፃሜው ተፋላሚ መሆኑን አረጋግጧል። ሙገር ሲሚንቶ በሌላኛው ተጠባቂ ጨዋታ በወንዶች ቮሊ ቦል ስፖርትም በሜዳው ባደረገው ጨዋታ በብሔራዊ አልኮልና አረቄ ፋብሪካ ሦስት ለዜሮ ተሸንፎ ወደ ፍፃሜ ሳያልፍ ቀርቷል። በጅማው የፍፃሜ ጨዋታ አዲስ አበባን ወክለው ከሚሳተፉ አስር ማህበራት መካከል ብሔራዊ አልኮልና አረቄ ፋብሪካ በሁለቱም ፆታ በቮሊ ቦል ተሳታፊ ይሆናል። አንበሳ የከተማ አውቶብስ፣ ኢትዮ ቴሌኮም፣ኢትዮ ኤሌክትሪክ፣ብርሃንና ሰላም ማተሚያና ሌሎች አንጋፋ ተቋማት በተለያዩ የስፖርት አይነቶች ተሳታፊ ናቸው። ውድድሩ ዓለም አቀፍ የሰራተኞች ቀንን አስመልክቶ የሚካሄድ እንደመሆኑ፤ ሰራተኛው የከፈለው መስዋዕትነት እየታወሰ ሰራተኛው በስፖርቱ ይበልጥ ተቀራርቦ መብትና ጥቅሙን በማስጠበቅ ያልተደራጀው ተደራጅቶ ኢንዱስት ሪውን ብሎም አገሩን የሚያሳድግበት መሆኑን የኢሰማኮ የስፖርት ክፍል ኃላፊው ተናግረዋል። ኢንዱስትሪ በአገሪቱ እየሰፋ ሲሄድ በስፖ ርቱም ታግዞ ሰራተኛው ጤንነቱን የጠበቀ አምራች መሆን እንዳለበት የጠቆሙት ኃላፊው ከዓለም አቀፍ ሰራተኛ ማህበር ጋር በመሆን ዓለማቀፍ ተሞክሮን ቀስሞ የሰራተኛውን መብት የማስጠበቅ ጥረቱ እንደሚቀጥልም አብራርተዋል። በአገራችን ስፖርት ታሪክ አንጋፋ ከሆኑት መድረኮች በግንባር ቀደምትነት የሚጠቀሰው በሠራተኛው መካከል የሚካሄደው ስፖርታዊ ውድድር ነው። የኢትዮጵያ ሠራተኛ ማህበራት ኮንፌዴሬሽን (ኢሠማኮ) ሰራተኛውን እርስ በርስ በማቀራረብ አካላዊ ጤንነቱ ተጠብቆ ጠንካራ አምራች ዜጋ እንዲሆን አደረጃጀቱን በኮንፌዴሬሽኑ የማህበራዊ ጉዳይ መምሪያ ስር አንድ የስፖርት ክፍልን አዋቅሮ ላለፉት በርካታ ዓመታት በአገር አቀፍ ደረጃ የስፖርት ውድድሮችን ሲያከናውን ቆይቷል። ኢትዮጵያን ወክሎ በአንድ ወቅት የምስራቅና መካከለኛው አፍሪካ ዋንጫ የእግር ኳስ ዋንጫ ካነሳው ቡድን ተጫዋቾች መካከል አብዛኞቹ ከሠራተኛው ስፖርት የተገኙ እንደሆኑ ይነገራል።ኢትዮጵያ ሦስተኛውን የአፍሪካ ዋንጫ ስታነሳም የሰራተኛው ስፖርት ተጫዋቾችን በማበርከት ትልቅ አስተዋፅኦ እንደነበረው ከታሪክ ማህደር መረዳት ይቻላል። ይሁን እንጂ የሠራተኛው ስፖርት ወርቃማ ጊዜ በሂደት እየቀዘቀዘ መጥቶ ነበር። ኢሠማኮ እንደ አዲስ ከተደራጀ አንስቶ የሠራተኛውን ስፖርታዊ ተሳትፎ ወደ ነበረበት ደረጃ መልሶ ለማምጣት ጥረት እየተደረገ ይገኛል። በእዚህም ከፍተኛ ድምቀትን ተላብሰው የሚካሄዱ የስፖርት ውድድሮች ከዓመት ዓመት የተሳታፊ ማህበራት ቁጥር እየጨመረ፤ የመወዳደሪያ ስፖርቶች ቁጥርም እያደገ፤ የተመልካች ብዛት ለውጥ እየታየበት መጥቷል። ሴት ተሳታፊዎችም በተለያዩ የስፖርት አይነቶች ተካፋይ እየሆኑና ስፖርቱ በመገናኛ ብዙሃን የሚያገኘው ሽፋን ከጊዜ ወደ ጊዜ እየተሻሻለ ታዋቂነቱ በአገራችን ከሚካሄዱ ታላላቅ የውድድር መድረኮች አንዱ እየሆነ መጥቷል።አዲስ ዘመን ሚያዝያ 10/2011በቦጋለ አበበ 